Il-Kummissjoni Ewropea ddeċidiet li ttawwal u testendi l-ambitu tal-Qafas Temporanju tal-Għajnuna mill-Istat adottat fid-19 ta' Marzu 2020 b'appoġġ għall-ekonomija fil-kuntest tat-tifqigħa tal-coronavirus. It-taqsimiet kollha tal-Qafas Temporanju ġew estiżi għal sitt xhur sat-30 ta' Ġunju 2021, u t-taqsima li tippermetti l-appoġġ għar-rikapitalizzazzjoni ġie estiż għal tliet xhur sat-30 ta' Settembru 2021. Il-Viċi President Eżekuttiv Margrethe Vestager, li hija responsabbli mill-politika tal-kompetizzjoni, qalet: “Il-Qafas Temporanju appoġġja lill-Istati Membri fl-isforzi tagħhom biex jindirizzaw l-effetti tal-kriżi. Illum, nestendu l-Qafas Temporanju biex inkopru l-ħtiġijiet kontinwi tan-negozji, filwaqt li nipproteġu s-Suq Uniku tal-UE. Nintroduċu wkoll miżura ġdida biex nippermettu li l-Istati Membri jappoġġjaw lill-kumpaniji li jiffaċċjaw telf sinifikanti fil-fatturat billi nikkontribwixxu parti mill-ispejjeż fissi mhux koperti tagħhom. Fl-aħħar nett, nintroduċu possibbiltajiet ġodda biex l-Istat joħroġ minn kumpaniji rikapitalizzati filwaqt li jżomm is-sehem preċedenti tiegħu f'dawk il-kumpaniji u jillimita d-distorsjonijiet għall-kompetizzjoni.” Estensjoni tal-Qafas Temporanju Il-Qafas Temporanju inizjalment kien mistenni li jiskadi fil-31 ta' Diċembru 2020, ħlief għall-miżuri ta' rikapitalizzazzjoni li setgħu jiġu konċessi sat-30 ta' Ġunju 2021. L-emenda tal-lum testendi d-dispożizzjonijiet tal-Qafas Temporanju bil-limiti attwali għal sitt xhur oħra sat-30 ta' Ġunju 2021, ħlief il-miżuri ta' rikapitalizzazzjoni li ġew estiżi għal tliet xhur sat-30 ta' Settembru 2021. L-objettiv huwa li l-Istati Membri jkunu jistgħu jappoġġjaw lin-negozji fil-kuntest tal-kriżi tal-coronavirus, speċjalment fejn il-ħtieġa jew il-kapaċità li jintuża l-Qafas Temporanju tkun għadha ma mmaterjalizzatx kompletament, filwaqt li jiġu protetti l-kundizzjonijiet ekwi. Qabel it-30 ta' Ġunju 2021, il-Kummissjoni se teżamina u tirrieżamina l-ħtieġa li l-Qafas Temporanju jkompli jiġi estiż jew adattat. Appoġġ għall-ispejjeż fissi mhux koperti tal-kumpaniji L-emenda tal-lum tintroduċi wkoll miżura ġdida li tippermetti li l-Istati Membri jappoġġjaw lill-kumpaniji li qed jiffaċċjaw tnaqqis fil-fatturat matul il-perjodu eliġibbli ta' mill-inqas 30 % meta mqabbel mal-istess perjodu tal-2019 minħabba t-tifqigħa tal-coronavirus. L-appoġġ se jikkontribwixxi għal parti mill-ispejjeż fissi tal-benefiċjarji li mhumiex koperti mid-dħul tagħhom, sa ammont massimu ta' €3 miljun għal kull impriża. L-appoġġ għal dawn il-kumpaniji b'kontribuzzjoni għal parti mill-ispejjeż tagħhom fuq bażi temporanja għandu l-għan li jipprevjeni d-deterjorament tal-kapital tagħhom, iżomm l-attività tan-negozju tagħhom u jipprovdilhom pjattaforma b'saħħitha biex jirkupraw. Dan jippermetti għajnuna aktar immirata għall-kumpaniji li jeħtiġuha b'mod evidenti. Ħruġ tal-Istat minn kumpaniji li qabel kienu tal-Istat Il-Kummissjoni adattat ukoll il-kundizzjonijiet għall-miżuri ta' rikapitalizzazzjoni skont il-Qafas Temporanju, b'mod partikolari għall-ħruġ tal-Istat mir-rikapitalizzazzjoni ta' impriżi fejn l-Istat kien azzjonist eżistenti qabel ir-rikapitalizzazzjoni. L-emenda tippermetti li l-Istat joħroġ mill-ekwità ta' dawn l-impriżi permezz ta' valwazzjoni indipendenti, filwaqt li jirrestawra l-parteċipazzjoni azzjonarja preċedenti tiegħu u jżomm is-salvagwardji biex jippreserva l-kompetizzjoni effettiva fis-Suq Uniku. Estensjoni tat-tneħħija temporanja tal-pajjiżi kollha mil-lista ta' pajjiżi “b'riskju kummerċjabbli” skont il-Komunikazzjoni dwar l-assigurazzjoni għall-esportazzjoni bi kreditu għal żmien qasir Fl-aħħar nett, meta wieħed iqis in-nuqqas ġenerali kontinwu ta' kapaċità privata suffiċjenti biex jiġu koperti r-riskji ekonomikament ġustifikabbli kollha għall-esportazzjonijiet lejn il-pajjiżi mil-lista ta' pajjiżi b'riskju kummerċjabbli, l-emenda tipprevedi estensjoni sat-30 ta' Ġunju 2021 tat-tneħħija temporanja tal-pajjiżi kollha mil-lista ta' pajjiżi “b'riskju kummerċjabbli” skont il-Komunikazzjoni dwar l-assigurazzjoni għall-esportazzjoni bi kreditu għal żmien qasir. Sfond dwar il-Qafas Temporanju u ħidma li għaddejja biex tiġi appoġġjata l-Faċilità għall-Irkupru u r-Reżiljenza Fid-19 ta' Marzu 2020, il-Kummissjoni adottat Qafas Temporanju ġdid dwar l-għajnuna mill-Istat biex jingħata sostenn lill-ekonomija fil-kuntest tat-tifqigħa tal-coronavirus, abbażi tal-Artikolu 107(3)(b) tat-Trattat dwar il-Funzjonament tal-Unjoni Ewropea. Il-Qafas Temporanju ġie emendat għall-ewwel darba fit-3 ta' April 2020 biex jiżdiedu l-possibbiltajiet għall-appoġġ pubbliku għar-riċerka, l-ittestjar u l-produzzjoni ta' prodotti rilevanti biex tiġi miġġielda t-tifqigħa tal-coronavirus, biex jitħarsu l-impjiegi u biex tiġi sostnuta aktar l-ekonomija. Reġa' ġie emendat fit-8 ta' Mejju biex jippermetti miżuri ta' rikapitalizzazzjoni u ta' dejn subordinat, u fid-29 ta' Ġunju 2020 biex ikompli jappoġġja lill-kumpaniji mikro, żgħar u ġodda u jinċentiva l-investimenti privati. Il-Qafas Temporanju jirrikonoxxi li l-ekonomija kollha tal-UE qed tesperjenza taqlib serju. Dan jippermetti li l-Istati Membri jużaw il-flessibbiltà sħiħa prevista skont ir-regoli dwar l-għajnuna mill-Istat biex jagħtu sostenn lill-ekonomija, filwaqt li jillimitaw il-konsegwenzi negattivi fuq il-kundizzjonijiet ekwi fis-Suq Uniku. Barra minn hekk, hekk kif l-Ewropa timxi mill-ġestjoni tal-kriżi lejn irkupru ekonomiku, il-kontroll tal-għajnuna mill-Istat se jakkumpanja u jiffaċilita wkoll l-implimentazzjoni tal-Faċilità għall-Irkupru u r-Reżiljenza. F'dan il-kuntest, il-Kummissjoni: Barra minn hekk, il-Kummissjoni se tivvaluta f'liema oqsma r-regoli dwar l-għajnuna mill-Istat jistgħu jiġu ssimplifikati aktar bil-għan li jintlaħqu l-objettivi tal-irkupru. Il-Kummissjoni se tivvaluta n-notifiki kollha dwar l-għajnuna mill-Istat riċevuti mill-Istati Membri fil-kuntest tal-Faċilità għall-Irkupru u r-Reżiljenza bħala kwistjoni ta' prijorità.